Hodnotenie, postrehy a odporúčania celoslovenskej poroty  EURÓPA V ŠKOLE  2013

Motto jubilejného  60. ročníka projektu/súťaže EURÓPA V ŠKOLE bolo
EURÓPA OBČANOM - OBČANIA EURÓPE
           Súdržnosť Európy závisí od schopností a želania každého z nás poznať seba samého, naučiť sa porozumieť iným a diskutovať s nimi o veciach verejných.
Motto bolo príspevkom projektu k Európskemu roku občanov, ktorý pri príležitosti 20. výročia zavedenia európskeho občianstva vyhlásila pre rok 2013 EÚ.

Celoslovenská porota EURÓPA V ŠKOLE 2013 sa stretla v Bratislave v dňoch 20. – 22. marca 2013  za účelom posúdenia prác zaslaných do celoslovenského kola súťažnej časti medzinárodného projektu. Pozostávala zo  16 členov, tvorili ju učiteľky a učitelia zo všetkých stupňov a typov škôl z celého územia Slovenska. 

Aj keď motto 60. ročníka medzinárodného projektu / súťaže EURÓPA V ŠKOLE bolo neľahké, z prác, ktoré postúpili do celoslovenského kola však bolo evidentné, že témy pre jednotlivé vekové kategórie pomohli motto projektu priblížiť a poskytli tak možnosť deťom a mládeži pracovať s konkrétnymi údajmi reflektujúcimi slovenskú, európsku a svetovú realitu aktívnej participácie na vývoji spoločnosti a nevyhnutnosť spolupráce. Nemalú úlohu zohrali určite aj  pedagógovia, ktorí v prvej fáze projektu pomáhali ozrejmiť uvedené témy čím motivovali k žiakov a študentov k príprave ich výstupov. 

Porota skonštatovala, že projektu sa podarilo obrátiť pozornosť detí a mládeže na význam a úlohu aktívnej participácie a spolupráce. Z prác bolo cítiť, že len aktívny záujem o dianie okolo nás, efektívna spolupráca ľudí každého veku pri starostlivosti o veci verejné sú tou správnou cestou k zachovaniu trvalo udržateľného rozvoja spoločnosti bez ujmy na kvalite živote ďalších generácií.  Je dôležité, aby sme o týchto neľahkých a málo populárnych témach premýšľali už rannom veku, v škole, snažili sa pomenovať ich, naučili sa postupne analyzovať príčiny ich vzniku a hľadať možné východiská. Veď v laviciach našich škôl sedia aj budúci  vedci, ekonómi, manažéri, ministri, či poslanci. Práve oni raz budú rozhodovať o budúcnosti  Slovenska, Európy  a sveta. 

Hlavné námety, ktoré rezonovali vo väčšine tohtoročných prác boli:  rôzne aktivity mladých ľudí v našich obciach a mestách, záujem o veci verejné na úrovni lokálnej i v globálnom rozmere. Potešiteľnou bola hrdosť, ktorá zaznievala z tém prezentujúcich vlastný región i nekompromisná kritika nezáujmu, liknavosti až alibizmu pri (ne)riešení nedostatkov. Zaujímavé boli podnety na riešenie budúcnosti Európy.

Porota oceňuje prístup skúsených pedagógov, ktorí dokázali motivovať a zainteresovať žiakov a študentov na účasť v spoločensky angažovanom medzinárodnom projekte EURÓPA V ŠKOLE a pomohli im, aby svojimi výpoveďami prezentovali vlastné postoje k aktuálnym témam dneška.    

Porota oceňuje tiež prácu organizátorov a členov porôt obvodných a krajských kôl súťažnej časti projektu EURÓPA V ŠKOLE. Ich prvoradým zmyslom nie je len výber a postup toho najlepšieho ale predovšetkým  snaha, aby čo najväčší počet prác žiakov a študentov, ktorí svojou iniciatívou urobili niečo nad rámec ich školských povinností  bolo zaslúžene odmenených  na úrovni obvodu, resp. kraja.    

Celoslovenská porota odporúča naďalej pokračovať v súťažnej časti projektu EURÓPA V ŠKOLE, ktorá dnes  predstavuje jednu z mála spoločných celoslovenských výtvarných, literárnych a multimediálnych prezentácií,  združujúcimi všetky typy a stupne škôl. Preto je potrebné ju naďalej zachovať a rozvíjať. 
  						
Vám všetkým patrí naše poďakovanie.
PhDr. Nataša Ondrušková, CSc. 
koordinátorka projektu 
							predsedníčka celoslovenskej poroty
Počet prác zaslaných v súťažnej časti 60. ročníka bol približne na úrovni dlhodobého priemeru za obdobie posledných 10 rokov. Teší nás tento záujem, lebo motto tohto ročníka bolo vážne a nedovoľovalo istú voľnosť a vzletnosť, ako tomu bolo v niektorých predošlých ročníkoch. O to viac porota ocenila prístup súťažiacich, ktorí primerane veku reagovali na nastolené problémy. 

Celoslovenská porota - sekcia multimediálnej tvorby skonštatovala, že:

•	V 60. roč. projektu Európa v škole postúpilo do celoslovenského kola multimediálnej tvorby 296 prác. Motto Európy v škole Európa občanom – občania Európe  bolo tento rok rozpracované  do tém, ktoré boli podľa nášho názoru všetkým vekovým kategóriám blízke a jednoduché čo do pochopenia obsahu, ale na druhej strane širokospektrálne v spracovaní a samotnej tvorbe.  Najviac prác bolo v II. a I. kategórii, naopak, najmenej v III. a IV. kategórii. Zastúpenie ZUŠ v oblasti multimediálnej tvorby bolo podobne ako v minulom roku minimálne, objavila sa iba tvorba v špeciálnej kategórii Hymna a logo EU. 

•	Multimediálna tvorba si vyžadovala pre svoju širokospektrálnosť a rôznorodosť spracovania mnohých prác posudzovanie aj po literárnej a výtvarnej línii, čo bolo zabezpečené spoluprácou s ostatnými sekciami poroty, ktoré tvorili pracovníci všetkých typov škôl a so znalosťami cudzích jazykov. Považovali sme za potrebné tento fakt zdôrazniť, aby nevznikli pochybnosti, že tvorba v iných jazykoch nebola posudzovaná odborne. Porota zvažovala pri hodnotení tieto kritériá: originalita, inovatívnosť, myšlienka a prístup k téme, kvalita spracovania, technická úroveň a celkový dojem. 

•	Porota konštatuje, že veľa pedagógov si zobralo k srdcu odporúčanie celoslovenskej poroty z minulosti, čo sa odzrkadlilo vo vysokej úrovni mnohých prác. Nedalo sa prehliadnuť, že veľa prác bolo pripravovaných dlhodobo, systematicky a s jasnou predstavou a následnosťou jednotlivých scén. V každej kategórii sa vyskytli 2 - 3 práce s prekvapujúcim spracovaním od  videofilmov, cez animácie, divadelné scénky, improvizácie a pod. až po dlhodobé projekty kolektívov ale aj jednotlivcov. Veľa tvorby bolo spracovanej kombinovaním spomínaných foriem. Tvorcovia si dali záležať nielen na splnení obsahu témy, na kvalitnom technickom spracovaní na zaujímavých nápaditých postupov, ale aj na vlastnej tvorbe scén, kulís, kostýmov autentických animovaných postavičiek a pod. Projektová tvorba očarila zaujímavými nápadmi ako napr. predstavenie regiónu po historickej stránke scénami a improvizáciou, vlastnou výtvarnou tvorbou jednotlivcov a následným spracovaním do kolektívnej tvorby prepojenou jednoduchou animáciou s využitím kresieb gradovanou do jednoduchej scény, ktorá vystihovala budúcnosť.

•	Opätovne upozorňujeme, že tvorba multimediálnych prezentácií nespočíva v kopírovaní materiálov (textov a obrázkov) z internetu, ich ukladanie do slaidov a následne napálenie na disk. Veľa “multimediálnych“ prác bolo bez vlastných názorov, myšlienok, originality v námetoch aj spôsoboch stvárnenia (pritom zbytočne dlhých 20 – 50 slajdov ). Takýto obsah prác by nemohol byť akceptovaný ani vtedy, ak by tieto boli predložené v literárnej časti súťaže. 

•	Porota odporúča: V súčasnosti je súčasťou štátneho ako aj školských vzdelávacích programov vyučovanie Informatickej výchovy a prierezovej témy Multimediálna výchova. Žiaci a študenti od II. – IV. Kat. (v závislosti od učebných osnov) sa učia na týchto predmetoch okrem iného aj základy programovania, multimediálne formáty audio, video, grafické prostredie a rôzne spôsoby tvorby prezentačných prostredí. Vieme, že žiaci a študenti by dokázali vytvoriť hodnotnejšiu tvorbu s  autentickou názorovou výpoveďou práve v kombinácii s už spomínanými formami.

•	Pokúste sa o niečo vlastné, čo upúta, zaujme, očarí. Pri tvorbe animácií a videa nie je dôležité, aby bola tvorba dlhá, ale originálna a výstižná. Pre zaujímavosť, cenu dostali aj práce v trvaní cca 1 – 2 min.  Porotu zaujala napr. na prvý pohľad pre amatéra jednoduchá animácia z plastelíny, s ktorou si jej tvorcovia dali veľkú námahu, lebo bola pútavá, výstižná, obsahovala gradáciu a zmysluplný zámer (po technickej stránke veľmi náročná). Máme radosť z toho, že sa práce s originalitou, krásnymi myšlienkami, prístupom zo strany pedagógov žiakov a študentov, a spracovaním našli v každej kategórii.

Celoslovenská porota - sekcia výtvarnej tvorby skonštatovala, že:

•	V  60. ročníku súťažnej časti projektu EURÓPA V ŠKOLE bol počet výtvarných prác – plošných, priestorových a multimediálnych projektov vyšší. V kolektívnom prevedení o niečo nižší ako v minulých rokoch. Práce v jednotlivých vekových kategóriách boli obsahovo nápadité, koncepčné a korešpondovali s mottom ročníka ako aj  s vyhlásenými témami pre jednotlivé vekové kategórie. Zastúpené boli techniky kresby, maľby, grafiky, koláže, priestorové práce, fotografie, montáže. Najslabšiu úroveň dosahovali priestorové práce. Naopak, kvalitatívne vyššiu úroveň porota zaznamenala v technike počítačovej grafiky a vo fotografii.

•	Porota neodporúča v budúcnosti zasielať trojrozmerné objekty. Veľkoplošné projekty a kolekcie objemných výtvarných prác bude postačujúce zaslať  v podobe fotodokumentácie. Plošné výtvarné práce, individuálne či kolektívne, navrhuje obmedziť na maximálny rozmer A 2 a zasielať nezrolované!

•	Porota v budúcnosti očakáva väčšie zapojenie viacerých špeciálnych škôl do výtvarnej časti projektu. Opäť, tak ako v minulom roku absentujú práce zo škôl pre zrakovo a sluchovo postihnutých žiakov. 

•	Porota vysoko oceňuje koncepčný prístup pedagógov v ich práci so žiakmi a študentmi. Výstupy z kolekcií výtvarných prác sú odrazom premyslenej a vhodnej metodiky, dodržania didaktických postupov a rešpektovania vekových zvláštnosti v použití výtvarných techník

Celoslovenská porota - sekcia literárnej tvorby skonštatovala, že:

•	Motto 60. ročníka medzinárodného projektu/súťaže EURÓPA V ŠKOLE i témy pre jednotlivé kategórie boli veku primerané a na rozdiel od predchádzajúceho ročníka dovoľovali súťažiacim popustiť uzdu svojej fantázii a tým podčiarknuť originalitu svojho literárneho umenia. V konečnom dôsledku súťažiacim bolo umožnené prezentovať svoje vlastné postoje k aktuálnym témam súčasnosti a umožniť im v budúcnosti hľadať rôzne východiská.

•	Práce zaslané do celoslovenského kola splnili ciele a aj očakávania členiek literárnej sekcie poroty. Mnohé z nich boli originálne a na umeleckej úrovni. Nedostatkom zostáva fakt, že niektoré obvody absentovali úplne.

•	POÉZIA: Úroveň prác bola pomerne vyrovnaná. Niektoré práce boli dosť popisné, iné parafrázovali skutočnosť, mnohé boli ovplyvnené médiami. Mladí poeti sa zamerali hlavne na tvorbu rýmu a niekedy im unikla téma. Členky poroty uprednostňovali práce, z ktorých prýštili emócie a originálne videnie sveta, resp. regiónu, domoviny i Európy. Samozrejme bónusom niektorých prác bola hra so slovami, svojské umelecké prostriedky.

•	Nepríjemnou skúsenosťou členiek poroty bol fakt, že do celoslovenského kola pedagógovia pošlú práce z iných literárnych súťaží a očakávajú úspech, resp. ocenenie. Takýto postup považuje celoslovenská porota za neetický. 

•	PRÓZA: Súťažiaci vychádzali nielen z priamej skúsenosti, ale aj zo sprostredkovaných informácií v médiách. V globále bola úroveň prác vyrovnaná. Niektoré práce boli faktografické, popisné, bez gradácie deja, momologické.  V niektorých sa vyskytli dokonca pravopisné chyby. Porota ocenila tie práce, ktoré sa vyznačovali kreatívnym prístupom k téme, originálnymi štylistickými prostriedkami a boli svojsky spracované.

•	Počet súťažných prác napísaných v cudzom jazyku stúpa. Pravopisná a štylistická úroveň je vo väčšine prípadov vyhovujúca. Do súťaže by sa však nemali zasielať práce s korekciu gramatiky od pedagóga. Pozorujeme tiež   veľký nepomer v počte prác prezentovaných v jednotlivých cudzích jazykoch.

•	Propozície projektu/súťaže Európa v škole umožňujú súťažiacim napísať umeleckú prácu aj v jazyku národnostných menšín.  Už roky rokúce sú tieto práce zastúpené v minimálnom počte. 

Závery a odporúčania celoslovenskej poroty:

•	Na základe dlhoročnej nevyváženosti počtu prác, ktoré prichádzajú do celoslovenského kola z jednotlivých regiónov Slovenska porota apeluje na obvodných a krajských koordinátorov, najmä na ich povinnosť distribuovať včas informácie o témach jednotlivých ročníkov, o termínoch a adresách  zasielania súťažných prác do obvodných, resp. krajských kôl.  

•	Porota sa kriticky vyjadrila k spôsobu výberu prác v niektorých obvodných kolách  (pre vekovú kategóriu 6 - 15 rokov) a krajských kolách (pre vekovú kategóriu 16 -19 rokov). Súbory prác zaslaných do celoslovenského  kola často poukazujú na nekompetentnosť poroty, resp. na jej úplnú absenciu. Zásady práce a zloženia odborníkov obvodných  a krajských porôt sú dané organizačným poriadkom projektu EURÓPA V ŠKOLE a nemali by byť porušované.  Mali by v nich  byť zastúpení pedagógovia zo všetkých stupňov a typov škôl ako aj pracovníci s mládežou vo voľnočasových aktivitách.  
  
•	Bolo by prospešné, ak by sa všetky zúčastnené školy vrátili k zvyku zorganizovať si najprv školské kolá. To by umožnilo pedagógom a žiakom zodpovedne posúdiť výber a kvalitu, oceniť žiakov aj na úrovni škôl. Postup výtvarných, literárnych a multimediálnych prác zo školských do obvodného, či krajského kola by sa obmedzil na počet 20 prác. Dbať na to, aby všetky prihlášky boli korektne vypísané, opečiatkované a podpísané. 

•	Prihlášky do súťažnej časti projektu, ktoré sa zasielajú spolu s prácami sú už roky sprístupnené v elektronickej verzii. Bolo by vhodné, ak by boli vypísané v PC a vytlačené.  Predišlo by sa tým skomoleninám v menách a iných údajoch, ktoré sú predmetom ďalšieho spracovania.  

•	Neposielať práce priamo zo škôl do IUVENTY v Bratislave. Akceptované budú len práce, ktoré prejdú obvodnými a krajskými kolami. Celoslovenská porota bude aj naďalej dodržiavať zásadu, že práce, ktoré postúpili zo škôl priamo do celoslovenského kola, resp. prídu po termíne 15.3. nebude hodnotiť.